เปิดเส้นทางความสำเร็จทางการเงินแก่คนรุ่นใหม่
3 พันธมิตร ผนึกกำลังเปิดตัวโครงการ smart 3B หวังนำเสนอผลิตภัณฑ์ตอบโจทย์การวางแผนการเงิน-ลงทุนตอบสนองคนรุ่นใหม่
29 มี.ค. 2559

3 พันธมิตร ผนึกกำลังเปิดตัวโครงการ smart 3B หวังนำเสนอผลิตภัณฑ์ตอบโจทย์การวางแผนการเงิน-ลงทุนตอบสนองคนรุ่นใหม่ 
นางวรวรรณ ธาราภูมิ ประธานเจ้าหน้าที่บริหาร บลจ. บัวหลวง เปิดเผยว่า โครงการ smart 3B เกิดจากความร่วมมือของ 3 พันธมิตรธุรกิจที่แข็งแกร่ง ได้แก่ บริษัทหลักทรัพย์จัดการกองทุนรวม บัวหลวง  บริษัท กรุงเทพประกันภัย บริษัท กรุงเทพประกันชีวิต  เพื่อเป็นผู้นำด้านการสร้างความมั่นคงทางการเงิน ด้วยแนวคิดการสร้างความพร้อมทางการเงินให้กับประชาชนทุกกลุ่ม นำเสนอผลิตภัณฑ์เพื่อสร้างความมั่นคงและความมั่งคั่งแก่ประชาชน ซึ่งพันธมิตร 3B ได้ร่วมมือกันมาตลอดระยะเวลา 3 ปีที่ผ่านมา มีมูลค่าการให้บริการทางการเงินกว่า 4,000 ล้านบาท  
ทั้งนี้ พันธมิตร 3B ได้สานต่อการดำเนินงานตามแนวคิดและนโยบายดังกล่าว ทั้งการคิดค้นผลิตภัณฑ์เพื่อตอบโจทย์การวางแผนการเงิน การลงทุนและการให้ความรู้ทางการเงินและการลงทุนโดยผู้เชี่ยวชาญ  ที่ปรึกษาการเงินมืออาชีพ ภายใต้โครงการ  smart 3B จะให้บริการด้านการวางแผนทางการเงิน  การจัดสรรเงินลงทุน และผสมผสานพอร์ตลงทุนตามความต้องการของลูกค้า  แต่ละราย  โดยโครงการ smart 3B มีนักวางแผนการเงิน CFP® ผู้เชี่ยวชาญด้านการลงทุน  การประกันภัย และการประกันชีวิต ให้คำปรึกษาเพื่อให้แผนการเงินสามารถบรรลุเป้าหมาย ซึ่งจะไม่มีการบังคับขาย เพราะที่ปรึกษาทางการเงินจะมีจรรยาบรรณ ที่มุ่งเน้นให้คำปรึกษาเป็นลำดับแรก ส่วนการขายเป็นเรื่องรอง
“ทุกวันนี้ทางเลือกของการลงทุนมีความหลากหลายซับซ้อนมากขึ้น อีกทั้งนักลงทุนแต่ละคนยังมีเป้าหมายการลงทุนที่แตกต่างกัน การหาข้อมูลด้วยตนเอง ทั้งจากโลกออนไลน์และการใช้โปรแกรมการลงทุนสำเร็จรูปอาจไม่เพียงพอ หรือไม่สามารถตอบโจทย์เป้าหมายการลงทุนเฉพาะรายได้ ที่ปรึกษาทางการเงินมืออาชีพเป็นอีกทางเลือกที่สามารถช่วยนักลงทุนพิจารณาสถานะทางการเงินในปัจจุบัน และวางแผนการเงินอย่างรอบด้าน ไม่ว่าจะเป็นการวางแผนเพื่อการเกษียณ การวางแผนเพื่อการศึกษาบุตร การวางแผนเพื่อคุ้มครองชีวิต และทรัพย์สินของคนที่รัก หรือการส่งต่อความมั่งคั่งให้ลูกหลาน รวมไปถึงการจัดสรรเงินลงทุนในสินทรัพย์ที่เหมาะสม ภายใต้ความสามารถในการยอมรับความเสี่ยงของนักลงทุนแต่ละรายเพื่อให้บรรลุเป้าหมายที่วางไว้ได้อย่างราบรื่น” นางวรวรรณ กล่าว
นายนรวีร์ วงศ์สมมาตร นักวางแผนการเงิน CFP® และผู้บริหารโครงการ smart 3B ที่ปรึกษาการเงินมืออาชีพกล่าวว่า ทุกวันนี้มีประชาชนจำนวนมากที่เริ่มประสบความสำเร็จในอาชีพและการงานของตนเอง  แต่ส่วนหนึ่งไม่มีเวลาศึกษาหรืออาจไม่มีความชำนาญในเรื่องผลิตภัณฑ์การเงินเพื่อให้ตนเองสามารถสร้างแผนการเงินที่ประสบความสำเร็จตามต้องการ การที่มีที่ปรึกษาการเงินมืออาชีพให้คำปรึกษาหรือช่วยให้บริการวางแผนและบริหารจัดการแผนการเงินจะช่วยให้เราสามารถมีแผนการเงินที่เหมาะสมกับตัวเรา ให้สามารถบรรลุเป้าหมายที่ต้องการและไม่เสียโอกาสด้านการเงินต่างๆ โดยไม่จำเป็น   
สำหรับ โครงการ smart 3B นำทีมโดยผู้เชี่ยวชาญทางการเงินมืออาชีพ จะช่วยตอบสนองประชาชนกลุ่มนี้ด้วยการให้บริการที่ปรึกษาการเงินส่วนบุคคล เพื่อตอบโจทย์ความต้องการที่แตกต่างกันของลูกค้า มีผลิตภัณฑ์ทางการเงินที่ครบวงจร ทั้งผลิตภัณฑ์ที่ช่วยสร้างความมั่งคั่ง ผ่านกองทุนรวมบัวหลวง และผลิตภัณฑ์การเงินที่เป็นหลักประกันเพื่อความมั่นคงของชีวิตจากกรุงเทพประกันภัย และกรุงเทพประกันชีวิต นอกจากนี้ยังได้จัดตั้งศูนย์วางแผนการเงินส่วนบุคคล เพื่อรองรับการบริการลูกค้า smart 3B และการจัดสัมมนาทางการเงินได้อย่างทั่วถึง
รวมทั้ง การที่ผลิตภัณฑ์ทางการเงินมีความซับซ้อนมากขึ้นในปัจจุบัน โครงการ smart 3B ยังมีแผนการพัฒนาที่ปรึกษาการเงินมืออาชีพที่มีความรู้ และความชำนาญตามหลักการวางแผนการเงิน   จึงเป็นการเปิดรับความรู้ใหม่ๆ ด้านการวางแผนการเงินและการลงทุนอย่างมืออาชีพโดยเรียนรู้กระบวนการวางแผนการเงินอย่างเป็นระบบ ผ่านการอบรมและพัฒนาอย่างเข้มข้นจากผู้เชี่ยวชาญจากวงการตลาดเงิน ตลาดทุน เพื่อสร้างบุคลากรคุณภาพที่สามารถแนะนำ และวางแผนการเงินได้อย่างยอดเยี่ยมและครบวงจร  โครงการ smart3B ยังประกอบด้วยทีมนักวางแผนการเงินคุณวุฒิ CFP®  ซึ่งเป็นคุณวุฒิระดับสากลมากกว่า 10 ท่าน คอยให้คำปรึกษาด้านแผนการเงิน และช่วยพัฒนายกระดับบุคคลากรทีมที่ปรึกษาการเงินมืออาชีพของ smart3B ให้เป็นไปตามหลักการของ CFP® ซึ่งเป็นหลักที่ได้รับการยอมรับทั่วโลก
“ความสำเร็จของการเป็นที่ปรึกษาการเงินมืออาชีพยังสามารถขยายตลาด เปิดโอกาสสู่ความก้าวหน้า ด้วยการให้คำปรึกษาในเชิงลึก สร้างความเชื่อมั่นต่อกลุ่มนักลงทุน ตอบโจทย์ทุกความต้องการได้อย่างรอบด้าน เพื่อให้คุณก้าวสู่เป้าหมายทางการเงินและเป้าหมายของชีวิตได้อย่างมั่นคง ซึ่งความน่าเชื่อถือเป็นที่ยอมรับนับเป็นการสร้างมูลค่าเพิ่ม และเสริมความก้าวหน้าในสายอาชีพได้อย่างเป็นเลิศ” นายนรวีร์ กล่าว
นายโชน โสภณพนิช กรรมการผู้จัดใหญ่ บริษัทกรุงเทพประกันชีวิต เปิดเผยว่า  โครงการ Smart 3B เพื่อให้คำปรึกษาด้านการวางแผนการเงินกับประชาชนทั่วไป ทั้งด้านการสร้างความมั่นคงให้กับชีวิต สร้างความมั่งคั่งทางการเงิน และ การปกป้องทรัพย์สิน ให้สามารถบรรลุวัตถุประสงค์ครบทุกด้านในอนาคต   โดยมีที่ปรึกษาทางการเงินที่ได้คุณวุฒิ CFP 140 คน ให้คำปรึกษา  ให้บริการข้อมูลที่สามารถใช้ประกอบการตัดสินใจในเชิงลึกได้อย่างแม่นยำ 
"เราไม่ได้ตั้งเป้าหมายไว้ว่าจะทำรายได้จากโครงการให้คำปรึกษานี้เท่าไหร่ เพียงอยากให้บริการที่ตรงกับความต้องการของประชาชน ที่กำลังหันมาวางแผนการเงินมากขึ้น ซึ่งทุกคนสามารถเดินเข้ามา หรือ ติดต่อมาก่อน เพื่อขอรับคำปรึกษาทางการเงินได้"นายโชน กล่าว
ผู้ที่สนใจใช้บริการที่ปรึกษาการเงินมืออาชีพ หรือสนใจเข้าร่วมพัฒนาเป็นที่ปรึกษาทางการเงินมืออาชีพ กับโครงการ smart 3B สามารถติดต่อได้ที่ email: [email protected]  หรือโทร. 0 2777 8814